“ศบค.” ปลดล็อก เฟส 5 ผับบาร์-อาบอบนวด 1 ก.ค.นี้ จ่อออกบทลงโทษ หากพบผู้ติดเชื้อ!
“ศบค.” ปลดล็อก เฟส 5 ผับบาร์-อาบอบนวด 1 ก.ค.นี้ พร้อมกำชับเข้ม มาตรการป้องกัน "ใส่หน้ากากฯ-เว้นระยะห่าง" จ่อกำหนดบทลงโทษ หากพบผู้ติดเชื้อ! 
“ศบค.” ปลดล็อก เฟส 5 ผับบาร์-อาบอบนวด 1 ก.ค.นี้ พร้อมกำชับเข้ม มาตรการป้องกัน "ใส่หน้ากากฯ-เว้นระยะห่าง" จ่อกำหนดบทลงโทษ หากพบผู้ติดเชื้อ!
29 มิ.ย. 2563

นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงถึงมาตรการผ่อนคลายกิจการกิจกรรม ระยะที่ 5 ว่า ที่ประชุม ศบค. ชุดใหญ่ วันนี้ (29 มิ.ย.63) มีมติให้ขยายพ.ร.ก.ฉุกเฉิน ต่อไปอีก 1 เดือน จากที่จะสิ้นสุดในวันที่ 30 มิ.ย.นี้ และจะนำเสนอเข้าสู่ที่ประชุมคณะรัฐมนตรี (ครม.) ในวันพรุ่งนี้(30 มิ.ย.)
นอกจากนั้น นพ.ทวีศิลป์ ยังกล่าวถึงเงื่อนไขและข้อกำหนดมาตรการผ่อนปรน ระยะที่ 5 ซึ่งมติที่ประชุม ศบค. มีข้อสรุปว่าให้ห้างสรรพสินค้าเปิดให้บริการได้จนถึง 22.00 น. หรือ 4 ทุ่ม และร้านสะดวกซื้อเปิดได้ 24 ชม.
ส่วนผับบาร์ คาราโอเกะ อนุมัติให้เปิดถึง 24.00 น. หรือเที่ยงคืนเท่านั้น จัดพื้นที่นั่งและยืนให้มีระยะห่างกัน 1 เมตร โต๊ะห่างกัน 2 เมตร ถ้าไม่มีพื้นที่ ให้มีฉากกั้นสูง 1.50 เมตร  รวมถึงห้ามร่วมโต๊ะกับผู้อื่น มีระบบระบายอากาศและมีพื้นที่สูบบุหรี่ส่วนบุคคล
ขณะที่ร้านเกมส์และอินเตอร์เน็ต ให้เปิดได้ แต่จำกัดอายุ 15 ปี วันจันทร์-ศุกร์ เข้าได้เวลา 14.00-20.00 น. วันหยุด 10.00-20.00 น. อายุ 15-18 ปี วันจันทร์-ศุกร์เข้าได้เวลา 14.00-22.00 น. วันหยุด 10.00-22.00 น. และอายุ 18 ปีขึ้นไป ใช้บริการทุกวันได้ 24 ช.ม.
ส่วนอาบอบนวดและโรงน้ำชา ทุกคนต้องลงทะเบียนแอปพลิเคชันไทยชนะ โดยต้องใส่หน้ากากอนามัยตลอดเวลา ยกเว้นตอนอาบน้ำ อีกทั้งต้องทำความสะอาดอ่างและห้องน้ำแต่ละครั้งหลังใช้บริการ ที่สำคัญห้ามมีการขายประเวณีตามกฎหมายที่ระบุไว้อยู่แล้ว
โดยทั้งหมดให้มีผลในวันที่ 1 ก.ค.2563
ทั้งนี้ นพ.ทวีศิลป์ กล่าวย้ำว่า ผู้ประกอบกิจการกิจกรรม ต้องปฏิบัติตามมาตรการอย่างเข้มงวด หากพบว่าไม่ปฏิบัติตาม ให้กำหนดบทลงโทษลงไปด้วย โดยพล.อ.ประยุทธ์ จันทร์โอชา นายกรัฐมนตรี ได้มีการสั่งการให้นายวิษณุ เครืองาม รองนายกรัฐมนตรี ลงไปในรายละเอียดของข้อกำหนดเพิ่มเติม กล่าวคือเมื่อเปิดแล้ว และมีการติดเชื้อที่ใดต้องมีบทลงโทษด้วย เพราะเมื่อมีการติดเชื้อเพิ่มจะมีการสูญเสียตามมา เพราะถ้ามีการติดเชื้อขึ้นมา 1 คน ต้องมีค่ารักษาพยาบาลตามมาหลักแสนบาทถึงหลักล้านบาท